**Daniel Mozolák-Próza-Ulice Delony**

Strechy nad Delonou sú nezvyčajne tiché.

Je krátko pred treťou hodinou nového dňa a krajské mesto v tichu leží pod rúškom mĺkvej tmy. Aj nočný ruch hostincov a výčapov už dávno stíchol a nočné zábavky prezrádzajú len tmavé zhrbené postavy v uliciach, tackajúce sa pod doznievajúcym vplyvom toho množstva korbeľov, ktoré opilcom padli predošlú noc za obeť. Mesto pokojne vyčkáva, spí.

Kde-tu sa niektorá z blúdivých duší potkne o leštenú dlaždicu, mierne vyčnievajúcu nad hlavy ostatných, a pretrhne posvätné ticho grobianským hromžením. Prenikavý škrehot havrana preletí ulicami. Aj jednu z drevených dosiek v prístave, už predtým nachýlenú, znenazdajky zhodí prudký nápor vetra. Ani tieto zvuky však, hocako úporne sa o to snažia, nenarušia nemenné dunivé prázdno, ich prítomnosť len hrubo dosvedčuje zrejmé.

Strechy nad Delonou sú až neľudsky tiché.

Niekde z ohybu strechy domu na ulici pri Katedrále svätého Azigota sa z temnoty tieňa oddelí rýchla silueta. Svižným behom prekoná krátku vzdialenosť ku samotnému kraju strechy, no tam nezastaví. A hoc je ulica aspoň 3 siahy široká a zem sa černie skoro 5 siah hlboko, neznáma osoba nezaháľa ani na moment, prudko sa odrazí a už letí chladným nočným povetrím.

Vo svite mesiaca sa len na moment zaleskne kovová pracka plášťa, ale to už neznámy nehlučne dopadol na náprotivnú strechu. Len o zlomok sekundy neskôr ho už zase pohltí hlboký tieň veľkého komína.

Ak by však v tú osudnú noc niekto osobu sledoval, videl by tiež, ako sa silueta znovu objaví na streche vedľajšej budovy a pokračuje vo svojej nočnej púti. Prebehne po strechách ulice generála Floya Docha, na Sidarskom námestí opäť preskočí na vedľajšu strechu a beží na západ. Prebehne Murárskou, Habárskou a Kerskou ulicou až k prvej hradbe.

Tam silueta odmotá z opasku zopár stôp lana, zaistí ho o cimburie a zlaní sa až na ulicu. Akonáhle dopadne podrážkami na zem, okamžite uteká do najbližšieho tieňa, hliadky sú v tejto oblasti nevyspytateľné.

Tri skoky, a už je zas na strechách, v bezpečí výšin. Tajomný neznámy zmení kurz na sever a po chvíli už mizne v korunách košatých dubov v Zimnom parku. Znovu sa objaví až na streche centrály mestskej stráže.

Táto dominanta sa čnie vyššie ako ostatné budovy na Oderskom námestí, samozrejme okrem vedľajšej budovy Delonskej väznice. Obe budovy prevyšujú okolité mesto o dobré tri poschodia a z ich striech má človek celé mesto ako na dlani. Ozdobné mramorové stĺpy zdobia každé z početných poschodí, vysoké dvojkrídlové okná sa aj teraz v noci pod mesačným svitom lesknú čistotou, široké balkóny lemujú budovu zo všetkých strán, masívne drevené brány zabraňujú nežiadanému vstupu a početné strielňe robia z Centrály nedobytnú pevnosť. Rovnako je na tom väznica, no jej okná sú malé a zaistené mrežami, balkóny nahrádzajú opevnené kryté cimburia a drevené brány zabraňujú úteku, takže tieto dve budovy tvoria dokonalý kontrast.

Osamelý tieň pomaly prebieha po príkrej streche až k okraju a vyčkáva. Kontroluje plochu strechy, no ak sa niekto skrýva v tieňoch, nedá to najavo. Žiaden strach, počas žiadnej z obhliadok sa nestalo, že by väznica odvelila na strechu strážnika. Nerátajú s možnosťou vniku vrchom. Veď kto je schopný vyliezť po lesklej ploche bez alarmovania stráží? Nuž, ešte sa nestretli s ním.

Problémom sú stráže na nádvorí, no dúfa, že tie sú neskoro v noci ospalé a tichý šuchot z toľkej výšky nezačujú.

Postava skoro nezreteľne kývne a po krátkom rozbehu sa už plášť siluety vlní povetrím.

Štíhly tieň letí tmou.

\* \* \*

Franklin už dlho nevedel zaspať. Akokoľvek urputne sa o to snažil, tvrdé drevené lôžko, chladné sivé steny a úzkosť mu to nedovoľovali. Neustále musel myslieť na udalosti dnešného dňa. Ešte stále sa ho pri každej myšlienke zmocňoval hnev. Tak tu len ležal a civel do sivej steny. Bezmocný.

Kto by bol povedal, ako málo stači a celý život sa obráti naruby. Prečo ľudia tak veľmi nenávidia bojovníkov pravdy? Môže snáď klam skutočne byť sladší ako skutočnosť? Naozaj sme tak naivní?

Rozmýšľal o budúcnosti. Dlho. Nie že by nejakú mal. Podľa verdiktu si v tejto cele posedí dobrých dvadsaťpať rokov. Ak sa mu aj dovtedy podarí prežiť a nezblázniť sa, bude z neho už skrútený slabý starček. A to len v prípade, že ho dovtedy naozaj pustia.

Keď odhalil prvú stopu korupcie, nemohol ani len tušiť kam stopa povedie. Všetko bolo tak vzrušujúce a on bol len novinár-nováčik. No neskáč do jamy ak nevidíš jej dno. A veru nevidel.

Akonáhle ho nitky doviedli k samotnému grófovi Fornbergovi, vedel že je zle. Bol už však moc hlboko a desivá pravda ho sťahovala stále hlbšie do močiarov zvrátenosti.

Kto by si to bol pomyslel? Korupcia, rodinkárstvo, vydieranie a klamstvá boli len špička ľadovca, ktorú nevidel len naozaj slepý. Ako však ešte môže v tak vyspelom meste akým je Delona existovať obchod s otrokmi? Samozrejme len s dosť vplyvným sponzorom a ochrancom v jednej osobe. A tým gróf Rikard Fornberg nepochybne bol. Vskutku zavrátené.

Keď si uvedomil neodvratnú porážku, bolo už neskoro. Bol aj on slepý? Keď nevidel korupciu v radách spravodlivosti?

Verdikt bol jasný. Památal si ho presne: "Za očiernenie verejného činiteľa, ako aj daňové podvody, spojitosti s mafiou a napadnutie verejného činiteľa je tu prítomný Franklin Bohn na základe nespochibniteľných dókazov odsúdený na 25 rokov väzby bez možnosti odvolať sa."

Bolo až komické ako veľmi tento rozsudok očakával, avšak pre druhú stranu. Ani jeho právnik, ostrieľaný profesionál, ľudom ospevovaný ako najlepší právnik v meste, nebol proti fabrikovaným dôkazom schopný nič podniknúť. Simon Michen skúsil všetky zbrane ktoré mal, žiaľ, bez úspechu.

Franklin mu bol vďačný aspoň za to, že sa ho ujal i keď ani náhodou nemal dosť peňazí na tak dobrého právnika. Doteraz vlastne nevedel prečo. Nie, že by na tom záležalo.

*"Bohn."*

Franklin skoro vyskočil z kože. Ako splašený kôň sa rozhliadal po izbe a zmätene klipkal očami. Žeby už začínal blúzniť?

*"Bohn, dvere."*

Mladík okamžite upriami pohľad na ťažké kované dvere.

Vôbec nepočul škripot priehradky, ale tá je teraz otvorená a pár očí uprene hľadí do jeho cely.

Franklin je neschopný slova už teraz, no keď neznámy nehlučne otvorí dvere jeho cely, je už nadobro bez slov.

"Ako... kto..." dostane zo seba ale neznámy mu prstom naznačí, aby bol potichu.

Gestom mu ukáže, nech ho nasleduje, a vzápäti už odchádza tmavou chodbou. Franklin ako v tranze nasleduje neznámeho na chodbu. Až teraz si muža všimne bližšie, no ten má vlasy a ústa zakryté čiernou šatkou a tak vie rozoznať len to, že muž je útlej postavy. Odsunúť ťažké dvere mu však nerobilo problém, takže musí byť pevne stavaný.

Spolu pomaly zostupujú nižšie do väznice, prekonávajú schodiská a chodby, vyhýbajú sa hliadkam a pomaly sa blížia až k nádvoriu.

Neznámy neustále kontroluje terén a drží sa pár krokov popredu, pripravený hocikedy upozorniť na nebezpečenstvo. Čoskoro dve siluety dosiahnu bočnú bránu. Tam cudzinec čaká a spolu sa ukrývajú v tieni pod stĺpom. Akoby na povel sa malé bočné dvierka v nráne otvoria a dnu vstúpia dvaja strážnici. Výmena hliadok. Vojaci čakajú na sekundantov, ale vtedy tajomný záchranca efektne využije príležitosť.

Z tieňa sa zablysne železná tyč a jeden z vojakov padá omráčený k zemi. Druhý vojak prekvapene zhíkne, ale čoskoro už aj on padá k zemi v bezvedomí. Vojaci na nádvorí spustia varovný krik a čoskoro zaznie aj alarm, ale to už dve siluety vybehnú vrátkami na ulicu. Neznámy uteká smerom k prístavu a Franklin za ním.

V bočnej uličke neznámy odviaže dva kone a po chvíli už jazdci cvalom uháňajú dole ulicou.

"Vďaka bohu za starého Johna Didera. Keď som ho poprosil aby nechal koňa priviazaného za hostincom, ani som nedúfal, že budú dva. Požehnaná duša!" prehovorí po chvíli neznámy.

Franklin je stále otrasený poslednými udalosťami, ale jednak sa zmôže na otázku, ktorá ho ťaží už dobrú chvíľu: "Kto ste?"

Neznámy sa prekvapene otočí, jeho plášť trepoce v nočnom povetrí.

"Nespoznávaš ma?" vyriekne postava.

Franklin sa zadíva do jeho modrých očí, ktoré teraz na mesačnom svetle krásne vynikajú. Tie oči...

Neznámy si stiahne šatku z tváre.

\* \* \*

Niekde inde a v inom čase sedí Simon Michen vo svojej kancelárii vysoko nad rušným trhoviskom na Kupeckom námestí. V diaľke za oknom sa k nebu vypína monumentálna čierna veža baziliky.

Simon sedí za štósom dokumentov a je ponorený do čítania jedného v modrej obálke. Po chvíli ho odloží a pokračuje s ďalším. A ďalším. Monotónnosť tejto práce ho už pomaly dovádzala k šialenstvu, ale potreboval sa nimi prelúskať. Podchvíľou si niečo zapísal do malého notesu, alebo poskladal dokument a vsunul ho medzi pospísané stránky. Samotný notes bol už teraz vypuklý a plný písma, či dokumentov. Simon rýchlo vytiahol z bočnej zásuvky šanon, niečo skontroloval a potom založil dokument do notesu.

Z kopy dokumentov vytiahne nasledujúci dokument, tentoraz v obálke žltej, čo nesymbolizuje nič. Simon sa zarazene díva na nečakanú farbu. Otočí obálku, ale nenájde adresáta ani odosielateľa. Keďže nie je o nič múdrejší, vytiahne nožík a rýchlym rezom obálku otvorí. Je plná rozličných papierov, mnohé z nich sú len výstrižky z novín popísané jasnou červenou farbou, ale je tu aj pár úradných výpisov.

Keď obráti obálku naruby, aby jej obsah vysypal na stôl, z obálky vypadne aj pár tmavých fotografií. Simon ich najprv odsunie, ale periférne zachytí na jednej fotografii niečo, čo ho prinúti zaraziť sa. Rýchlo ju zdrapí a pridrží na svetle. A potom ďalšiu. A ďalšiu.

Neverí vlastným očiam, obálka je plná dôkazového materiálu. Toho, ktorý sa už veľmi dlho urputne snaží získať.

Teraz si už spomína! Je to ten nový prípad, ktorý prebral.

Ako sa len volal? Ten klient.

Ďalšie obvinenie voči mestskej rade si nemohol nechať ujsť, nuž to prebral. Áno, túto obálku od neho dostal ako podklady. Ako sa len...?

\* \* \*

Franklin Bohn vie, čo mu hrozí. Vie to, lebo Simon Michen, cválajúci rezko po jeho boku mu to práve dopodrobna vysvetlil. Tiež mu vysvetlil, ako sa tomu dá vyhnúť. Franklin vedel, že v Delone ho čaká len smrť, útek by už bol len čerešničkou na torte starostovej pomsty. Musí utiecť.

Pred jazdcami sa rozprestiera prístav.

Na obzore práve rašia prvé svetelné lúče a voda sa leskne bielou. Pri jednom z mól stojí prirazená obchodná loď. Simon získal u starého priateľa azyl na lodi a plánuje ňou Franklina dostať z mesta. V hlavnom meste snáď jurisdikcia netancuje ako diabol píska. Snáď.

Na móle ich už čaká postarší muž, predstavil sa ako Jackson, ktorý Franklina okamžite odvádza do lode.

"Franklin, ešte čosi." zakričí Simon a prebehne na palubu.

V ruke drží hrubý notes plný papierov a podáva ho Franklinovi so slovami: "Využi to na dobrú vec priateľu."

Franklin sa pokúsi poďakovať ale to už Simon beží preč a nasadá na koňa.

Dva kone a jeden jazdec miznú v spleti mesta.

\* \* \*

Zobúdzajúce sa mesto náhle ohluší výstrel.

Niekde v tmavých uličkách pred Centrálou zaznie pridusený ston a zavládne ticho.

Roztrasený regrút pustí dymiacu zbraň a strnulo civí na postrelenéhi muža. Ďalší dvaja ležia na zemi, porazení mužovou zbraňou. Krvavý obušok leží neďaleko na mačacích hlavách.

Muž v čiernej maske klesne na kolená, spadne doleznak a dlaždice okolo bezvládneho tela zafarbí krv.

Delona sa prebúdza.

\* \* \*

Tri mesiace po onom osudnom dni sa Franklin vráti do Delony. Kráľovský zatykač v jeho rukách a vojaci za jeho chrbtom mu uvoľnia cestu veľmi vysoko. Samozrejme, Delona nebude očistená tak ľahko, no ako prvý krok je to viac než dostatočné.

Simona už však nenájde.

Je to náš trpký údel. Ľudstvo v amoku a strachu pred neviditeľným nepriateľom koná strašné veci. A sladké i strašné reči z úst tých čo sa boja pravdy len národ podnecujú. Ľudstvo často zabíja svojich hrdinov.

Hlavne vtedy, keď ich tak zúfalo potrebuje.